KIRJALLINEN KYSYMYS E-3764/00

esittäjä(t): María Sornosa Martínez (PSE) komissiolle

(4. joulukuuta 2000)

Aihe: Espanjan hallituksen tuki hopeajodidin käytölle raesateiden torjunnassa

Espanjan maatalousministeriö on äskettäin alkanut maksaa tukea raesateiden torjuntamenetelmille, joissa käytetään hopeajodidia. Kyseessä on aine, jota mm. maanviljelijät pitävät erittäin haitallisena ympäristölle ja viljelyksille. Espanjan hallituksen toimenpiteellä on vakuutusyhtiöiden hyväksyntä, sillä niiden kannalta tämän raskasmetallin käyttäminen on parempi vaihtoehto kuin mahdollisten raetuhojen korvaaminen.

Hopeajodidin levittäminen raesateiden estämiseksi (sitä ruiskutetaan pienlentokoneista tai lähetetään raketeilla ilmakehään) on osoittautunut ympäristövaikutuksiltaan vaaralliseksi ja lisäksi se voi vähentää sademäärää kondensoituneen veden kiteytyessä pilviin (Espanjan ympäristönsuojelukeskuksen Sepronan tiedot).

Näistä viljelijöiden esittämistä argumenteista huolimatta Espanjan maatalousministeriö hyväksyi viime elokuussa tuet raesateiden torjuntajärjestelmille, joissa käytetään hopeajodidia.

Miten komissio aikoo toimia estääkseen tämän yhteisön maataloudelle ja ympäristölle erittäin haitallisen raskasmetallin käyttämisen?

Margot Wallströmin komission puolesta antama yhteinen vastaus kirjallisiin kysymyksiin E-3764/00 ja E-4006/00

(1. maaliskuuta 2001)

Komission tietojen mukaan hopeajodidia tuotetaan yhteisössä ja/tai tuodaan yhteisöön alle 10 tonnia vuodessa. Tällaisista aineista on kerättävä tietoja ja niille on tehtävä tapauskohtaisesti riskinarviointi olemassa olevien aineiden vaarojen arvioinnista ja valvonnasta 23 päivänä maaliskuuta 1993

annetun neuvoston asetuksen (ETY) N:o 793/93(1) nojalla. Tämä koskee siis aineita, jotka olivat yhteisön markkinoilla ennen syyskuuta 1981 ja jotka mainitaan Euroopassa kaupallisessa käytössä olevien kemiallisten aineiden luettelossa (Einecs). Koska Einecsissä mainittujen aineiden määrä on suuri (yli 100 000), asetuksessa säädetään tärkeysjärjestyksestä. Neljä ensisijaisten aineiden luetteloa on julkaistu, ja näistä aineista on tehty tai tehdään riskinarviointi. Komissio toteaa, että hopeajodidia ei mainita missään näistä luetteloista. Yhteisö saattaisi kuitenkin pyytää tulevaisuudessa, että kyseisestä aineesta toimitettaisiin tietoja, jotta se voitaisiin arvioida asetuksen (ETY) 793/93 tai muiden yhteisön säännösten nojalla. Silloin olisi mahdollista harkita riskinhallintakeinoja, kuten esimerkiksi aineen markkinoille saattamisen tai käytön rajoituksia.

Rakeiden torjuntaan käytetyn hopeajodidin ei katsota olevan kasvinsuojeluaineista annetussa direktiivissä 91/414/ETY(2) tarkoitettu maataloudessa käytettävä kasvinsuojeluaine.

Lisäksi vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetussa neuvoston direktiivissä 67/548/ETY(3) säädetään, että kemiallisen aineen valmistajien, jakelijoiden ja maahantuojien on noudatettava kyseisen aineen luokitusta, pakkaamista ja merkintöjä koskevia säännöksiä. Kyseisiä säännöksiä sovelletaan myös hopeajodidiin, vaikka sitä ei tällä hetkellä mainita kyseisen direktiivin liitteessä I.

Espanjan viranomaiset eivät ole ilmoittaneet komissiolle EY:n perustamissopimuksen 88 artiklan (entinen 93 artikla) mukaisesti valtiontukea, jota myönnetään hopeajodidin käyttöä varten rakeiden torjunnassa ja joka on julkaistu 11. elokuuta 2000 Espanjan valtion virallisessa lehdessä n:o 28790. Komissio aikoo vaatia, että Espanja ilmoittaa tämän valtiontuen EY:n perustamissopimuksen 88 artiklan mukaisesti.

(1) EYVL L 84, 5.4.1993.

(2) EYVL L 230, 19.8.1991.

(3) EYVL B 196, 16.8.1967.